Princi Charles nderon viktimat e luftës në Kosovë
Në ditën e fundit të vizitës së tyre në disa vende të Ballkanit, Princi britanik, Charles dhe Dukesha e Cornwall, Camilla, nderuan viktimat e luftës së Kosovës
Princi britanik, Charles, tha të shtunën se i është thyer zemra nga rrëfimet e familjarëve të personave të zhdukur gjatë luftës në Kosovë, ndërsa bëri thirrje për ngritjen e urave të bashkëpunimit ndërmjet popujve dhe besimeve. Princi Charles dhe Dukesha e Cornwall, Camilla, zhvilluan një takim emocional me një grup familjarësh të personave të zhdukur gjatë luftës në Kosovë. Ata vunë buqeta lulesh në përmendoren kushtuar të zhdukurve në Prishtinë dhe u përqafuan me pjesëtaret e organizatës Thirrjet e Nenave, të cilat kërkuan nga çifti mbretërorë të ushtrojnë ndikimin e tyre për ndriçimin e fatit të të zhdukurve. Presidentja e Kosovës, dekoroi princin Charles me Urdhrin për Paqe, Demokraci dhe Humanizëm “Dr. Ibrahim Rugova”, për kontributin e tij jetësor në përkrahje të paqes, harmonisë dhe mirëkuptimit ndërmjet popullit të Kosovës dhe më gjerë. Princi i cili pasdite shkoi në Prizren për të marrë pjesë në një konferencë ndërfetare, takoi përfaqësuesit e tri besimeve në Kosovë, bëri thirrje për ruajtjen e trashëgimisë kulturore. "", ta mes tjerash Princi Charles. Ai vizitoi gjatë ditës së shtunë edhe Shtabin e forcave të NATO-s në Prishtinë dhe bëri nderime tek monumenti kushtuar mbi 100 ushtarëve të NATO-s që humbën jetën gjatë shërbimit të tyre në Kosovë që nga përfundimi i luftës që la pas vetes trashëgimi të dhimbshme. Dukesha Camilla dhe presidentja e Kosovës Atifete Jahjaga, takuan edhe një grup të grave grup të grave të mbijetuara të dhunës seksuale gjatë luftës në Kosovë. Ato diskutuan për rrugët e rehabilitimit të mijëra viktimave të kësaj forme të dhunës, një çështje që në Kosovë ndiqet ende nga heshtja për shkak te frikës nga stigmatizimi, që është pengesa kryesore në procesin e rehabilitimit, qasjes në drejtësi dhe ri integrimit të viktimave. Princi Charles kishte vizituar Kosovën në shtator të vitit 1999 pak muaj pasi që ndërhyrja e trupave të NATO-s i dha fund luftës gati dyvjeçare ndërmjet forcave serbe dhe Ushtrisë Çlirimtare të Kosovës. Roli i Britanisë së Madhe në Kosovë vlerësohet me rëndësi për proceset që çuan në çlirimin e saj në vitin 1999 dhe shpalljen e pavarësisë së Kosovës nga Serbia në vitin 2008. Vizita në Kosovë, ishte ndalesa e fundit e çiftit mbretëror në Ballkan, i cili vizitoi edhe Serbinë, Malin e Zi dhe Kroacinë. Vizita e çiftit mbretëror ndodhi në një periudhë shqetësimesh se tensionet në Ballkan mund të rriten nga kriza e migruesve.